CELEX: C2006/178/33
Language: da
Date: 2006-07-29 00:00:00
Title: Sag C-217/06: Sag anlagt den  12. maj 2006  — Kommissionen for De Europæiske Fællesskaber mod Den Italienske Republik

29.7.2006   
            
            
               DA
            
            
               Den Europæiske Unions Tidende
            
            
               C 178/21
            
         Sag anlagt den 12. maj 2006 — Kommissionen for De Europæiske Fællesskaber mod Den Italienske Republik
   (Sag C-217/06)
   (2006/C 178/33)
   Processprog: italiensk
   Parter
   
      Sagsøger: Kommissionen for De Europæiske Fællesskaber (ved X. Lewis, som befuldmægtiget, og avocat M. Mollica)
   
      Sagsøgt: Den Italienske Republik
   Sagsøgerens påstande
   
               —
            
            
               Det fastslås, at Den Italienske Republik har tilsidesat sine forpligtelser i henhold til Rådets direktiv 71/305/EØF (1) af 26. juli 1971 om samordning af fremgangsmåderne med hensyn til indgåelse af offentlige bygge- og anlægskontrakter, og særligt dets artikel 3 og 12, idet Comune di Stintino ved aftale nr. 7/91 af 2. oktober 1991 og ved de lignende tillægsretsakter direkte tildelte selskabet Maresar bygge- og anlægskontrakten med henblik på udførelsen af de arbejder, som er nævnt i afgørelse nr. 48 af 14. december 1989 fra byrådet i Stintino, og især »udførelsen af planlægningen og opbygningen af arbejderne ved den teknologiske og strukturelle tilpasning, ombygning og fuldendelse af vand- og kloakledninger, af vejnettet, af bygninger og servicefaciliteter, i beboelsesområdet, og de omkringliggende landsbyer og turistområder på Comune di Stintinos område, herunder inddæmning og oprensning af forurening på kysten og i dennes turistområder« uden at anvende den udbudsprocedure, som er foreskrevet i direktiv 71/305/EØF, og særligt uden at offentliggøre nogen form for udbudsbekendtgørelse i Den Europæiske Unions Tidende.
            
         
               —
            
            
               Den Italienske Republik tilpligtes at betale sagens omkostninger.
            
         Søgsmålsgrunde og væsentligste argumenter
   Kommissionen finder, at aftalen af 2. oktober 1991, som er indgået mellem Comune di Stintino og selskabet Maresar, udgør en offentlig bygge- og anlægskontrakt i henhold til fællesskabsretten. Den nævnte kontrakt skulle, eftersom den vedrører arbejder, hvis værdi (ca. 16 mio. EUR) væsentligt overstiger den tærskel, som gjaldt for anvendelse af direktivet, der var gældende på daværende tidspunkt, have været tildelt i overensstemmelse med bestemmelserne i dette direktiv.
   For så vidt angår de argumenter, som er fremført af de italienske myndigheder for at begrunde deres manglende opfyldelse, bemærker Kommissionen, at en medlemsstat i henhold til fast retspraksis ikke kan påberåbe sig indenlandske vanskeligheder for at retfærdiggøre en manglende opfyldelse af de forpligtelser, der følger af fællesskabsretten.
   
      (1)  EFT 1971 II, s. 613.